ኢህአዴግ የመልካም አስተዳደር ችግርን ለመቅረፍ አቅጣጫዎችን አስቀመጠ
-የኢህአዴግ 10ኛ ድርጅታዊ ጉባኤ  መልካም አስተዳደርን በተመለከተ ባደረገው ጥልቅ ውይይት ህዝቡ በየደረጃው የሚያነሳቸው የመልካም አስተዳደር ችግሮችን አመራሩ በቁርጠኝነት ለመፍታት የሚያስችለውን አቅጠጫ አስቀመጠ፡፡በጉባኤው ላይ እንደተገለፀው የመልካም አስተዳደር ችግሮችን ለመፍታት ከላይ እስከ ታች ያለው አመራር በቁርጠኝነት መስራት አለበት፡፡ ችግሩን ለመፍታት የውስጠ ድርጅት ትግልን ማጠናከር እንደሚገባ የተገለጸ ሲሆን በተጨማሪም በየደረጃው ያሉ አደረጃጀቶችና የሚዲያ ተቋማት መልካም አስተዳደርን ለማስፈን በሚደረገው ትግል የራሳቸውን ሚና እንዲጫወቱ ለማድረግ ድጋፍ ማድረግ እንደሚገባም ተመላክቷል፡፡ችግሩን ለመፈታት ድርጅትና መንግስት ከሚያደርጉት ጠንካራ ትግል በተጨማሪ ህዝቡ የችግሩ የመፍትሄ አካል ለማድረግ ጠያቂና ምክንያታዊ ማህበረሰብ ለመፍጠር መረባረብ እንደሚገባም ተጠቁሟል፡፡የመልካም አስተዳደር ችግርን ለመፍታት የህዝቡ ተሳታፊነትና ቁርጠኝነት ምቹ ሁኔታ መሆኑን ያስገነዘቡት የኢህአዴግ ሊቀመንበር ጓድ ኃይለማርያም ደሳለኝ ‹‹ይህን ሞጋችና በምክንያት የሚደገፍና የሚቃወም ሚዛናዊ ህዝብ ይዘን የህዝባችንን የመልካም አስተዳደር ጥያቄ ለአንዴና ለመጨረሻ ጊዜ ደረጃ በደረጃ በጊዜ የለኝም መንፈስ እልባት መስጠት ይገባል›› ብለዋል፡፡የልማትና የመልካም አስተዳደር ጉዳይ የህልውና ጉዳይ በመሆኑ ለይደር የሚቀመጥና በለዎሳስ የሚያዝ ባለመሆኑ ኢህአዴግ ከመቼውም ጊዜ በላይ የሚሰራበት መሆኑን በጉባኤ ተሰምሮበታል፡፡‹‹ህዝባዊ አደራን በላቀ እድገትና ትራንስፎርሜሽን›› በሚል መሪ ሃሳብ በመቐለ ከተማ እየተካሄደ ያለው የኢህአዴግ አስረኛው ድርጅታዊ ጉባኤ አሁንም በሁለት ቀን ውለው በማክሮ ኢኮኖሚ፣ የመሰረት ልማትና ማህበራዊ ልማት ጉዳዮች ላይ በጥልቀት የመከረ ሲሆን በዛሬው ዕለት  የኦዲት ቁጥጥር ሪፖርት እንዲሁም የድርጅቱን ሊቀመንበርና ምክትል ሊቀ መንበር በመምረጥ ይጠናቀቃል ተብሎ ይጠበቃል፡፡